Turris eburnea
Elefántcsonttorony, művészet,
Én is boldog rabod vagyok,
Ha kitagad, kiűz az élet,
Fehér tetőd felém ragyog
Elefántcsonttorony, művészet!

Derűs hajlék, be jó tebenned
Örök szökőkutad csobog,
Lemossuk ott a vért, a szennyet
Mi álmodók, mi alkotók,
Derűs hajlék, be jó tebenned!

S be fáj leszállani közétek,
Gondok, napok, élet, halál,
Hol sár a könny s a szépség vétek,
Jó emberek, nagy hangyavár,
Be fáj leszállani közétek!
 
Versek